钦定古今图书集成/明伦汇编/官常典/第781卷 > 李雄
## 钦定古今图书集成/明伦汇编/官常典/第781卷 > 李雄

按《隋书》本传：“雄字毗卢，赵郡高邑人也。祖榼，魏太中
大夫。父徽伯，齐陕州刺史，陷于周，雄因随军入长安。
雄少慷慨，有大志，家世并以学业自通，雄独习骑射。
其兄子旦让之曰：‘弃文尚武，非士大夫之素业’。雄答
曰：‘窃览自古诚臣贵仕，文武不备而能济其功业者
鲜矣。雄虽不敏，颇观前志，但不守章句耳。既文且武，
兄何病焉’？”子旦无以应之。周太祖时，释褐辅国将军。
从达奚武平汉中，定兴州，又讨汾州叛胡。录前后功，
拜骠骑大将军、仪同三司。闵帝受禅，进爵为公，迁小
宾部。其后复从达奚武与齐人战于芒山，诸军大败，
雄所领独全。武帝时，从陈王纯迎后于突厥，进爵奚
伯，拜硖州刺史。数岁，征为本府中大夫。寻出为凉州
总管长史。从滕王逌破吐谷浑于青海，以功加上仪
同。宣帝嗣位，从军总管韦孝宽略定淮南，雄以轻骑
数百至硖口，说下十馀城，拜豪州刺史。高祖总百揆，
征为司会中大夫。以淮南之功，加位上开府。及受禅，
拜鸿胪卿，进爵高都郡公，食邑二千户。后数年，晋王
广出镇并州，以雄为河北行台兵部尚书。上谓雄曰：
“吾儿既少，更事未多，以卿兼文武才，今推诚相委，吾
无北顾之忧矣。”雄顿首而言曰：“陛下不以臣之不肖，
寄臣以重任，臣虽愚固，心非木石，谨当竭诚效命，以
答鸿恩。”歔欷流涕。上慰谕而遣之。雄当官正直，侃然
有不可犯之色，王甚敬惮，吏民称焉。岁馀，卒官。子公
挺嗣。